Diari Oficial de la Generalitat Valenciana


Sumari del DOGV 4910, del 24-12-2004 (2004/13492)

RESOLUCIÓ de 24 de novembre de 2004, del director general de Personal Docent de la Conselleria de Cultura, Educació i Esport, per la qual es regula la convocatòria per a l'any 2005 de la jubilació anticipada voluntària, conformement a la disposició transitòria novena de la Llei Orgànica 1/1990, de 3 d'octubre, d'Ordenació General del Sistema Educatiu.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4910

Data del DOGV
:   24-12-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/13772


Data del document
:   24-11-2004

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * jubilació anticipada
    * personal docent

RESOLUCIÓ de 24 de novembre de 2004, del director general de Personal Docent de la Conselleria de Cultura, Educació i Esport, per la qual es regula la convocatòria per a l'any 2005 de la jubilació anticipada voluntària, conformement a la disposició transitòria novena de la Llei Orgànica 1/1990, de 3 d'octubre, d'Ordenació General del Sistema Educatiu. [2004/X13118]
  
Per a fer efectiu el dret a la jubilació anticipada voluntària prevista en la disposició transitòria novena de la Llei Orgànica 1/1990, de 3 d'octubre, d'Ordenació General del Sistema Educatiu, és necessari regular la convocatòria a este efecte. De totes les previsions que es relacionen a continuació, cal recalcar especialment que una vegada iniciat el procediment solament s'acceptaran les renúncies que es presenten fins al 15 de març de 2005, a fi de conéixer amb antelació suficient les vacants que es produïsquen a efectes de concursos de trasllats, i això sense perjudici que siguen igualment observades les restants previsions de la present resolució.
  
Per tot això, i en fent ús de les competències conferides, resolc:
  
Primer
  
Podran sol·licitar la jubilació anticipada voluntària, amb efectes de 31 d'agost del curs escolar que ho sol·liciten, el funcionaris docents inclosos en l'àmbit d'aplicació del règim de classes passives de l'Estat que pertanyen a algun dels cossos següents:
  
Cos de mestres
  
Cos de professors d'Ensenyament Secundari
  
Cos de professors tècnics de Formació Professional
  
Cos de catedràtics de Música i Arts Escèniques
  
Cos de professors de Música i Arts Escèniques
  
Cos de professors d'Arts Plàstiques i Disseny
  
Cos de mestres de taller d'Arts Plàstiques i Disseny
  
Cos de professors d'escoles oficials d'Idiomes
  
Cos d'inspectors d'Educació
  
Cos i escales declarats a extingir amb anterioritat a la vigència de la LOGSE
  
Segon
  
També podran sol·licitar la jubilació anticipada voluntària els inspectors al servei de l'administració educativa, els funcionaris docents adscrits a la funció inspectora i els directors escolars d'Ensenyament Primàri a extingir.
  
A este efecte, hauran de complir tots els requisits del punt tercer de la present resolució, llevat del que fa referència a la permanència en plantilla de centres docents, que haurà de referir-se a l'equivalent que en corresponga.
  
Tercer
  
Els sol·licitants hauran de complir el requisits següents:
  
Estar en actiu en data d'1 de gener de 1990 i romandre ininterrompudament en esta situació, i des de l'esmentada data, en llocs pertanyents a les corresponents plantilles de centres docents o a la inspecció educativa.
  
Tenir complits seixanta anys d'edat en data de 31 d'agost del curs escolar en què sol·liciten la jubilació anticipada voluntària.
  
Tenir acreditats un mínim de quinze anys de serveis efectius a l'Estat en data de 31 d'agost de l'any en el qual se sol·licita.
  
Quart
  
Els funcionaris que es jubilen d'acord amb el que preveu la disposició transitòria novena de la LOGSE que tinguen acreditats en el moment de la jubilació almenys vint-i-huit anys de serveis efectius a l'Estat percebran una gratificació extraordinària per una sola vegada, el càlcul de la qual s'efectuarà en funció de la seua edat, del cos a què pertanyen i dels anys de serveis efectius.
  
Els funcionaris dels cossos docents a què fan referència les disposicions addicionals 10.1, 14.1, 14.2 i 14.3 de la LOGSE, acollits a règims de seguretat social o de previsió distints del de classes passives podran igualment percebre la gratificació extraordinària que els corresponga sempre que causen baixa definitiva en la seua prestació de serveis a l'Estat, per jubilació voluntària o per renúncia a la seua condició de funcionaris, i reunisquen els requisits exigits en esta norma, llevat el de pertinència al règim de classes passives de l'Estat.
  
Cinqué
  
Les sol·licituds hauran de presentar-se dins dels dos primers mesos de l'any en què es prentenga accedir a la jubilació anticipada voluntària, acompanyades de la documentació que a l'efecte s'hi indique, en les direccions territorials corresponents al centre de destinació de cada sol·licitant o en els llocs i forma que determina l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció feta per la Llei 4/1999, de 13 de gener, de modificació de l'anterior.
  
En els casos que la informació consignada resulte incompleta, es requerirà al sol·licitant en la forma i els terminis previstos en l'esmentada Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Les sol·licituds presentades abans de l'entrada en vigor de la present resolució d'acord amb el que disposa el primer paràgraf d'este mateix punt seran tramitades conformement al que es preveu en esta resolució.
  
Sisé
  
Una vegada iniciat el procediment solament seran acceptades les renúncies que es presenten fins al 15 de març de 2005.
  
Seté
  
La direcció territorial corresponent resoldrà les sol·licituds presentades i, quan siga procedent, dictarà la resolució de jubilació anticipada voluntària i, si escau, especificarà la quantitat de la gratificació extraordinària que puga correspondre d'acord amb els límits establits, que es percebrà juntament amb la paga extraordinària de l'últim mes de servei actiu.
  
Huité
  
Contra la present resolució, que entra en vigor a partir de l'endemà de la seua publicació, cap interposar potestativament recurs de reposició en el termini d'un mes davant l'òrgan que l'ha dictada, d'acord amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, de 13 de gener, o directament recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos a partir de l'endemà de la data de publicació, d'acord amb els articles 10.1.i, 14 i 46.1 de la Llei 29/1998, Reguladora de la Jurisdicció Contenciosa Administrativa, i l'article 74.1.i de la Llei Orgànica del Poder Judicial, en la redacció donada per la Llei 6/1998.
  
València, 24 de novembre de 2004.- El director general de Personal Docent: José Antonio Rovira Jover.